|  |  |
| --- | --- |
|  | Liikenneasiat 15 § / 2019 |

Sompatie, pysäköintipaikkojen lisääminen

Aloite Sauli Ahvenniemi ehdottaa, että kadunvarsipysäköintiä jatketaan Sompatie 5- 7 välisellä katuosuudella Puijonlaaksossa niin, että pysäköintimahdollisuus jatkuisi aina Sompatien 7:n kohdalle. Hiihtäjäntien 9-11 katuosuudella kadunvarsipysäköintiä on vastikään näin laajennettu hiihtäjäntien 11 kohdalle, jolloin kadunvarsipysäköintitilat ovat tältä kohdin tuplaantuneet. Vaikka katuosuus välillä Sompatie 5-7 on kapeampi kuin esimerkiksi Hiihtäjäntie 9-11 kohdalla, niin se ei olisi esteenä, koska liikenne tällä katuosuudella on pääosin Sompatien 5,7 ja 9 taloyhtiöiden asukkaiden ajoa eikä ohitustilanteita (samanaikaisesti kadun molempia kaistoja käyttäviä ajoneuvoja) juurikaan ole. Tällä kadunvarsipysäköinnin laajennuksella helpotettaisiin akuuttia vapaiden pysäköintipaikkojen pulaa Puijonlaaksossakin. Tällä hetkellä pysäköinti on mahdollista vain puoleen väliin kyseistä katuosuutta talvirajoitteella.

Samalla Ahvenniemi tekee toisen ehdotuksen. Kun nykyinen kadunvarsipysäköintimahdollisuus on rajoitettu Sompatien5:n kohdalla 1.4.-30.11. väliselle ajanjaksolla talvikunnossapidosta johtuen, niin ehdotan, että tämän aikarajoite poistetaan, jolloin pysäköinti olisi mahdollista ympäri vuoden. Aivan samoin kuin viereisellä kadulla Hiihtäjäntie 9-11. Varsinkin kun kadunosuuden lumet huoltoyhtiö kasaa kadun toiselle puolelle kaksikerroksisen pysäköintikatoksen viereen tyhjälle paikalle.

Nykytilanne Puijonlaaksossa asukkaiden pysäköinti on järjestetty pääosin erillisille tonteille, joita hallinnoivat autopaikkatoimikunnat. Sompatiellä on pysäköintiin tarkoitettu alue, jolla voi nykyisin pysäköidä kahdessa tasossa. Tälle alueelle sijoittuvat mm. Sompatie 5 ja 7:n autopaikat. Sompatie 7:llä on autopaikkoja myös piha-alueellaan.

Hiihtäjäntien loppupää ja Sompatie ovat pysäköintikieltoaluetta. Sallitut pysäköintipaikat on merkitty erikseen. Hiihtäjäntiellä on katuvarressa pysäköintipaikkoja, joilla on arkipäivinä klo 8-16 2 h aikarajoitus. Paikat on merkitty v. 2002 ja niitä on hieman muutettu v. 2008. Korttelin rakennustöiden aikana paikat ovat voineet olla pois käytöstä, mutta rakennustöiden jälkeen paikat on palautettu entiselleen. Hiihtäjäntien ajorata on 7,50 m leveä.

Sompatiellä on katuvarteen merkittyjä paikkoja, joilla pysäköinti on sallittu vain kesäisin. Sompatien ajorata on 5,50 m. Ajorata on niin kapea, että pysäköinti on mahdollista vain kesäisin. Talvella ajoradan auraaminen saattaisi estyä pysäköinnin vuoksi.

Lainsäädäntöä ja periaatepäätöksiä pysäköinnistä

Tieliikenneasetuksen (19§) mukaan pysäköintipaikka-merkillä osoitetaan ajoradan ulkopuolella olevaa tai ajoradasta tiemerkinnöin erotettua aluetta, joka on varattu ajoneuvojen pysäköintiin.

Kaupunkirakennelautakunta on tehnyt päätöksen asuinalueiden pysäköinnistä 8.6.2016. Tämän päätöksen mukaan kaupungin katualueille rakentamat pysäköintipaikat on tarkoitettu alueilla vierailevien tai muuhun yleiseen pysäköintiin. Pysäköintipaikkojen järjestämisvelvollisuudet on määritelty maankäyttö- ja rakennuslaissa (MRL 156 §). Tontin omistaja vastaa tontilla olevien toimintojen tarvitsemien pysäköintipaikkojen rakentamisesta, ja kunta vastaa yleiseen pysäköintiin tarvittavien pysäköintipaikkojen järjestämisestä. Päätöksessä määritellään, että yleisillä pysäköintipaikoilla pysäköintiaika rajoitetaan 3 tuntiin arkisin klo 8-21. Näin paikat ovat vieraskäytössä. Nykyisille alueille muutokset tehdään em. periaatteen mukaan alueelta tulleen palautteen perusteella tai alueen liikenteen ohjausta muutoin muutetaan.

Teknisen lautakunta on tehnyt 4.6.1997 periaatepäätöksen kesäpysäköinnistä. Tämän päätöksen mukaan vähäliikenteisillä tonttikaduilla voidaan sallia kesäaikainen pysäköinti, mikäli lumettomana aikana kadun leveys on riittävä. Lautakunnan päätöksen mukaan kadun tulee olla vähintään 5 m leveä ja pysäköintiaika on 1.5. - 31.10. Suunnittelupäällikön päätöksellä (28.10.2016 98§) talvipysäköintirajoitusten voimassaoloaikaa muutettiin siten, että aikaisempaa aikaa lyhennettiin kuukaudella molemmista päistä. Uusi talvirajoitusaika on 1.12. - 31.3. Päätöstä perusteltiin talventulon siirtymisellä aikaisempaa myöhempään ja kevään tulon aikaistumisella. Tämän päätöksen myötä kesäpysäköintiaikaa on vastaavasti muutettu jatkamalla sitä kuukaudella molemmista päistä.

Perustelut päätökselle

Sompatien pysäköintipaikkoja ei voi muuttaa sellaisiksi, että niillä voisi pysäköidä ympärivuoden. Katu on niin kapea, että pysäköinnin vuoksi talvikunnossapito estyisi. Lumivallien kasvaessa henkilöautolla, puhumattakaan esim. roska-autosta, ei enää sopisi ajamaan. Sompatiellä pysäköinti on sallittu nykyisin n. 45 m matkalla. Aluetta voidaan jatkaa lähelle Sompatie 7:n tonttiliittymää, jolloin saadaan lisää tilaa optimitilanteessa n. 8:lle henkilöautolle. Alun perin liikennemerkit lienee asemoitu silloisten tonttiliittymien ja Sompatie 6:ssa toimineen hotellin linja-autoliikenteen perusteella.

Alueelle voidaan myös merkitä lisää vieraspysäköintiin tarkoitettuja pysäköintipaikkoja. Hiihtäjäntie tekee lenkin, jota pitkin pääsee mm Hiihtäjäntie 10:n pihaan. Tällä lenkillä on Hiihtäjätie 13:n kohdalla suora osuus, jolle paikkoja voidaan merkitä. Tällä kohtaa väylän leveys on 6 m. Väylä on kuitenkin niin kapea, että pysäköintiä voi olla vain toisella puolella ja sekin aikarajoitettua. Pitkäaikainen pysäköinti vaikeuttaisi talvikunnossapitoa. Merkitään uudet paikat lautakunnan päätöksen mukaisesti 3 tunnin paikoiksi. Mikäli paikoista koituu ongelmia kadun liikennöinnille tai kunnossapidolle ne poistetaan.

Nykyisistä Hiihtäjäntiellä olevista paikoista ei ole tullut palautetta. Koska nykyiset järjestelyt ovat ilmeisesti toimivia, aikarajoituksia ei muuteta lautakunnan päätöksen mukaisiksi.

Tieliikenneasetuksen mukaan pysäköintipaikka-merkillä osoitetun alueen tulee olla ajoradasta erotettu. Hiihtäjäntien ja Sompatien tapauksessa pysäköintialueita ei ole erotettu ajoradasta rakenteellisesti. Kaikki alueen paikat pitää siis asetuksen mukaisesti erottaa ajoratamaalauksin. Paikoille ei merkitä yksittäisiä pysäköintiruutuja vaan pysäköintialueet erotetaan ajoradasta yhtenäisillä ”laatikoilla”.

Pyydetyt lausunnot Poliisille on varattu mahdollisuus lausunnon antamiseen.

 Poliisilla ei ole huomautettavaa asiaan.

Päätös Sompatien pysäköintipaikkoja ei muuteta ympärivuotiseen käyttöön. Sompatielle pysäköintipaikkoja lisätään siirtämällä nykyistä pysäköintialueen loppumista osoittavaa liikennemerkkiä n. 62 m lähelle Sompatie 7:n tonttiliittymää.

Hiihtäjäntie 13:n kohdalle asetetaan pysäköintipaikka-ja ajoneuvon sijoitus pysäköintialueella-liikennemerkit sekä pysäköintikiekon käyttövelvollisuus ja voimassaoloaika arkisin-lisäkilvet (521, 521a, 856b ja 851). Lisäksi pysäköintialueen loppuun asetetaan pysäköintipaikka-liikennemerkki ja vaikutusalue päättyy-lisäkilpi (521 ja 828). Jos pysäköinnistä koituu ongelmia talvikunnossapidolle, paikat poistetaan.

Hiihtäjäntien ja Sompatien katuvarren pysäköintialueet erotetaan ajoradasta ajoratamaalauksin.

Liikennemerkit voidaan asentaa paikoilleen, kun päätös on lainvoimainen.

Merkkien maastoon asentamisesta vastaa kunnossapitopäällikkö Jere Toppinen puh. 044 718 5674.

Toimivallan peruste Kaupunkiympäristön palvelualueen toimintasääntö § 10

|  |  |
| --- | --- |
| Ari Räsänen |   |
| suunnittelupäällikkö |   |

Asiakirja on allekirjoitettu koneellisesti Kuopion kaupungin asianhallintajärjestelmässä. Allekirjoituksen oikeellisuuden voi todentaa kirjaamosta.

Valmistelija

|  |
| --- |
| Jouko Häyrinen, puh. +358 44 718 5423 |

 etunimi.sukunimi(at)kuopio.fi

Liitteet Oikaisuvaatimusohje

|  |
| --- |
| 1254/2019 Sompatie Hiihtäjäntie asemapiirustus |

Tiedoksi Kaupunkirakennelautakunta

 Kaupunginhallitus

 Pysäköinninvalvonta

 Jere Toppinen

 Aloitteen tekijälle

Nähtävänäolo Päätös on yleisesti nähtävänä Kuopion kaupungin verkkosivuilla [www.kuopio.fi/paatoksenteko](http://www.kuopio.fi/paatoksenteko) 5.3.2019

**Liite A kuntalain mukainen oikaisuvaatimusohje**

**Oikaisuvaatimusoikeus**

Päätökseen tyytymätön voi tehdä kirjallisen oikaisuvaatimuksen.

Oikaisuvaatimuksen saa tehdä se, johon päätös on kohdistettu tai jonka oikeuteen, velvollisuuteen tai etuun päätös välittömästi vaikuttaa (asianosainen) sekä kunnan jäsen.

**Oikaisuvaatimusviranomainen**

Kaupunkirakennelautakunta

Postiosoite PL 1097, 70111 KUOPIO

Käyntiosoite Suokatu 42

Puhelin 044 718 5113 tai 044 718 5110

Sähköposti kaupunkiymparisto(at)kuopio.fi

**Oikaisuvaatimusaika ja sen alkaminen**

Oikaisuvaatimus on tehtävä **14 päivän kuluessa** päätöksen **tiedoksisaannista**. Kunnan jäsenten katsotaan saaneen päätöksestä tiedon seitsemän päivän kuluttua siitä, kun pöytäkirja on asetettu yleisesti nähtäväksi Kuopion kaupungin verkkosivuille www.kuopio.fi/paatoksenteko. Asianosaisen katsotaan saaneen päätöksestä tiedon, jollei muuta näytetä, seitsemän päivän kuluttua kirjeen lähettämisestä, kolmen päivän kuluttua sähköpostin lähettämisestä, saantitodistuksen osoittamana aikana tai erilliseen tiedoksisaantitodistukseen merkittynä aikana. Tiedoksisaantipäivää ei lueta oikaisuvaatimusaikaan.

**Oikaisuvaatimuksen sisältö ja toimittaminen**

Oikaisuvaatimuksesta on käytävä ilmi vaatimus perusteineen ja se on tekijän allekirjoitettava.

Oikaisuvaatimuksen voi toimittaa myös telekopiona (faksina) tai sähköpostina. Sähköistä asiakirjaa ei tarvitse täydentää allekirjoituksella, jos asiakirjassa on tiedot lähettäjästä, eikä asiakirjan alkuperäisyyttä tai eheyttä ole syytä epäillä.

Oikaisuvaatimus on toimitettava oikaisuvaatimusviranomaiselle viimeistään määräajan viimeisenä päivänä ennen viraston virka-ajan päättymistä tai mikäli määräajan viimeinen päivä on pyhäpäivä tai muu sellainen päivä, jona työt virastoissa on keskeytettävä, ensimmäisenä arkipäivänä sen jälkeen.

Sähköisen viestin (faksin tai sähköpostin) katsotaan saapuneen viranomaiselle silloin, kun se on viranomaisen käytettävissä vastaanottolaitteessa tai tietojärjestelmässä siten, että viestiä voidaan käsitellä.

Oikaisuvaatimus toimitetaan aina omalla vastuulla. Postiin asiakirjat on jätettävä niin ajoissa, että ne ehtivät perille ennen oikaisuvaatimusajan päättymistä.